9ο AegeanDocs Διεθνές Φεστιβάλ Ταινιών Ντοκιμαντέρ
1- 6 Οκτωβρίου 2021 Κινηματοθέατρο Μαρούλα

Πρόσκληση σε σεμινάρια γνωριμίας με τον κόσμο του Ντοκιμαντέρ/κινηματογράφου
Στο πλαίσιο του 9ο AegeanDocs Διεθνούς Φεστιβάλ Ταινιών Ντοκιμαντέρ οργανώνονται δωρεάν σεμινάρια εισαγωγής στο κόσμο του Ντοκιμαντέρ. Σάββατο και Κυριακή, 2 και 3 Οκτωβρίου και ώρες 12.00 – 14.00 στο κινηματοθέατρο Μαρούλα.
Τα σεμινάρια απευθύνονται σε κάθε φίλο του ντοκιμαντέρ και του κινηματογράφου ανεξαρτήτως ηλικίας και εμπειρίας στο αντικείμενο και σε εκπαιδευτικούς, οι οποίοι επιθυμούν να υλοποιήσουν πολιτιστικά, λαογραφικά η ιστορικά πρότζεκτ με τους μαθητές τους, είτε να εντάξουν σε  προγράμματα περιβαλλοντολογικής εκπαίδευσης  τη δημιουργία βίντεο μικρής  διάρκειας. Εισηγήσεις με θέματα:
Σάββατο 2/10: '' Κινηματογραφικές σπουδές και ντοκιμαντέρ ''
Κυριακή  3/10:  '' Δημιουργικό Ντοκιμαντέρ: αναπαράσταση και αλήθεια''

Οι συμμετοχές μπορεί να είναι ατομικές ή και ομαδικές. Σε όσους συμμετέχουν θα δοθεί πιστοποιητικό παρακολούθησης. Ελάτε με τις ιδέες σας για να τις συζητήσετε με τους εκπαιδευτές και να σας βοηθήσουν να την προσεγγίσετε δημιουργικά.Θα διδάξουν δυο έμπειροι και καταξιωμένοι Έλληνες σκηνοθέτες. Οι εισηγητές:
Μάρκος Γκαστίν ( Marco Gastine): Ντοκιμαντερίστας, γεννημένος στο Παρίσι και κάτοικος Αθηνών, ο Μάρκος Γκαστίν (Marco Gastine) έχει σκηνοθετήσει ή/και παραγάγει δεκάδες δημιουργικά ντοκιμαντέρ –όπως «Μασσαλία, Μακρινή Κόρη» (Κρατικό Βραβείο Ντοκιμαντέρ 2004), «Θέμις» (Φεστιβάλ Καννών 2009), «Δημοκρατία, ο Δρόμος του Σταύρου» (υποψήφιο στα Prix Europa 2013), «Μέχρι τη Θάλασσα» (βραβείο Καλύτερο Ντοκιμαντέρ στο Los Angeles Greek Film Festival 2020)- και τηλεοπτικές σειρές ντοκιμαντέρ -όπως «Μικρές Οδύσσειες» (2006), «Docville» (2011). Ανέλαβε επίσης την παραγωγή ντοκιμαντέρ κορυφαίων Ελλήνων σκηνοθετών -όπως «Τελευταίος Σταθμός, Ουτοπία» του Απόστολου Καρακάση (Φεστιβάλ IDFΑ 2015)-και τη συμπαραγωγή ντοκιμαντέρ γνωστών ξένων δημιουργών -όπως «Ηχώ της Αρχαιότητας» (2020) του Γάλλου Bernard George, «Η Πρόσκληση» της Σουηδέζας Fanny Risberg (2021-22).Έχει διδάξει ντοκιμαντέρ σε διάφορα διεθνή και ελληνικά εργαστήρια (Mediterranean Film Institute, StoryDoc, Γαλλικό Ινστιτούτο Αθηνών…), παραγωγή ταινιών στη Σχολή Κινηματογράφου Σταυράκου και σενάριο στη Φιλοσοφική Σχολή Αθηνών.
Αντώνης Τολάκης: Ο Αντώνης Τολάκης γεννήθηκε το 1978 στην Αθήνα. Αποφοίτησε από το Τμήμα Θεατρικών σπουδών του Εθνικού και Καποδιστριακού Πανεπιστημίου Αθηνών και στη συνέχεια σπούδασε σκηνοθεσία στη Σχολή Τηλεόρασης και Κινηματογράφου Λυκούργου Σταυράκου. Εργάζεται για την τηλεόραση και τον κινηματογράφο και διδάσκει παραγωγή, σκηνοθεσία και αισθητική του κινηματογράφου στη Σχολή Λυκούργου Σταυράκου. Επίσης σκηνοθετεί για το θέατρο και αρθρογραφεί, ως κριτικός κινηματογράφου. Το 2013 απέσπασε το 2ο Κρατικό βραβείο Νέων Θεατρικών Συγγραφέων με το θεατρικό έργο του «Να έχεις μια μέρα όλο γιασεμί». Την ίδια χρονιά, η ταινία του «Ηλιόσποροι» έκανε παγκόσμια πρεμιέρα στο 26th International Documentary Film Festival Amsterdam ,το μεγαλύτερο φεστιβάλ ντοκιμαντέρ της Ευρώπης , κέρδισε το βραβείο καλύτερου μεσογειακού ντοκιμαντέρ στο 8 th Sole Luna International Documentary Festival, στο Παλέρμο της Ιταλίας, ενώ επιλέχτηκε στα επίσημα διαγωνιστικά σημαντικών διεθνών φεστιβάλ αποσπώντας πολλές διακρίσεις. Το 2017 το ντοκιμαντέρ του «Αλέξανδρος Βέλιος: η τελευταία απόφαση» έκανε ιδιαίτερη αίσθηση στην ελληνική κοινωνία, ανοίγοντας σε θεσμικό επίπεδο τη συζήτηση για το λεπτό θέμα της ευθανασίας.  Από το 2015 είναι εκλεγμένο κι ενεργό μέλος της Ένωσης Ελληνικού Ντοκιμαντέρ.
Δηλώστε συμμετοχή στο email: lampidou@storydoc.gr  
Περισσότερες πληροφορίες: Λαμπίδου Χαρά. Κινητό: 6972972700
